Professor og valgekspert Frank Aarebrot er innlagt ved Haukeland universitetssjukehus etter at han fikk hjerteinfarkt mandag.

Tirsdag ble han hasteoperert.

– Det var ikke en behagelig opplevelse. De reddet nok livet mitt, sier Aarebrot til NRK tirsdag kveld.

Det var Bergens Tidende som først omtalte saken.

Ble dårlig under flytur

Aarebrot forteller at han hadde en hjertekapasitet på 20 prosent da han kom på sykehuset. Nå skal den være oppe på 70 prosent.

– Maskinen de brukte var som den tunnelboremaskinen de sender gjennom Fløen for tiden, sier professoren.

Ifølge BT begynte Aarebrot å føle seg uvel under en flytur, og kontaktet legen.

– Hun var ikke i tvil om at det var et hjerteinfarkt og sendte meg i «hui og hast» til Haukeland på akuttavdeling, forteller han.

FEIRET BURSDAG: Frank Aarebrot feiret 70-årsdagen sin sammen med NRK i januar i år. Foto: Even Norheim Johansen / NRK

Håper å være klar til valget

Den svært populære professoren hadde i utgangspunktet en tettpakket avtalebok frem mot valget. Tirsdag skriver Universitetet i Bergen i en pressemelding at Aarebrot må kansellere alle oppdrag og avtaler ut oktober.

Likevel håper han selv å være klar til valgnatten 11. september.

– Det er målet mitt, og legene har gitt meg et lite håp om at det kan være mulig, sier han.

– Ved godt mot

– Han er operert og ved godt mot, sier konen Marianne Flick i en kommentar.

Aarebrot selv forteller at operasjonen var vellykket. Han blir nå værende på Haukeland og skal gjennom flere mindre inngrep de neste dagene.